ประกาศคณะกรรมการว่าด้วยฉลาก ฉบับที่ 37 (พ.ศ. 2556) เรื่อง ให้อ่างอาบน้ำสำหรับเด็กเป็นสินค้าที่ควบคุมฉลาก

ประกาศคณะกรรมการว่าด้วยฉลาก
ประกาศคณะกรรมการว่าด้วยฉลาก
ฉบับที่ ๓๗
(พ.ศ. ๒๕๕๖)
เรื่อง
ให้อ่างอาบน้ำสำหรับเด็กเป็นสินค้าที่ควบคุมฉลาก
 

โดยที่ปรากฏว่าได้มีการเสียชีวิตในเด็กเป็นจำนวนมากซึ่งสาเหตุหลักในการเสียชีวิตของเด็กเกิดจากการจมน้ำ
และการจมน้ำของเด็กช่วงอายุ ๑ - ๔ ปี พบมากในภาชนะกักเก็บน้ำ อ่างน้ำ กะละมัง
เป็นต้น
การกำหนดให้อ่างอาบน้ำสำหรับเด็กต้องแสดงฉลากคำเตือนจะเป็นประโยชน์แก่ผู้บริโภคในการตระหนัก
และคำนึงถึงความปลอดภัยของเด็ก
จึงสมควรกำหนดให้อ่างอาบน้ำสำหรับเด็กเป็นสินค้าที่ควบคุมฉลาก

อาศัยอำนาจตามความในมาตรา ๓๐ และมาตรา ๓๑ แห่งพระราชบัญญัติคุ้มครองผู้บริโภค
พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๒) พ.ศ.
๒๕๔๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการว่าด้วยฉลากจึงออกประกาศไว้ ดังต่อไปนี้

ข้อ ๑ ในประกาศนี้
อ่างอาบน้ำสำหรับเด็ก หมายความว่า
ภาชนะสำหรับใส่น้ำ หรืออุปกรณ์ที่ใช้สำหรับรองรับตัวเด็กที่มีไว้เพื่อใช้สำหรับอาบน้ำเด็ก

ข้อ ๒ ให้อ่างอาบน้ำสำหรับเด็กเป็นสินค้าที่ควบคุมฉลาก

ข้อ ๓ ฉลากสินค้าที่ควบคุมฉลากตามข้อ
๒ ให้ปฏิบัติตามข้อ ๑ ถึงข้อ ๓ แห่งประกาศคณะกรรมการว่าด้วยฉลาก เรื่อง
ลักษณะของฉลากสินค้าที่ควบคุมฉลาก พ.ศ. ๒๕๔๑ ลงวันที่ ๒๓ กันยายน พ.ศ. ๒๕๔๑
และให้ระบุข้อความดังต่อไปนี้ไว้ในฉลากด้วย
คำเตือน ต้องระบุว่า ระวังอันตราย
ไม่ควรปล่อยเด็กอยู่ในน้ำตามลำพังเพราะเด็กอาจจมน้ำได้แม้มีระดับน้ำเพียงเล็กน้อย และแสดงตราสัญลักษณ์พร้อมข้อความตามท้ายประกาศนี้ ไว้ร่วมกับคำเตือน ทั้งนี้ ข้อความที่เป็น คำเตือน ต้องใช้ตัวอักษรที่มีสีต่างจากสีพื้นผิวผลิตภัณฑ์
และมีขนาดใหญ่กว่าตัวอักษรอื่นแสดงไว้ในลักษณะคงทนที่ผลิตภัณฑ์
ทั้งนี้
ลักษณะของตราสัญลักษณ์เป็นรูปสี่เหลี่ยมผืนผ้า โดยมีความกว้าง ๓ นิ้ว ยาว ๔ นิ้ว และข้อความที่เป็นคำเตือนต้องใช้ตัวอักษรทึบขนาดใหญ่กว่าตัวอักษรอื่น
ในกรอบสี่เหลี่ยม
สีของกรอบและข้อความตัดกับสีพื้นของฉลากแสดงไว้ในลักษณะคงทนที่ผลิตภัณฑ์

ข้อ ๔[๑] ประกาศฉบับนี้ให้ใช้บังคับเมื่อพ้นกำหนดหนึ่งร้อยยี่สิบวัน
นับแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๑๔ มิถุนายน พ.ศ. ๒๕๕๖
จิรชัย
มูลทองโร่ย
ประธานกรรมการว่าด้วยฉลาก
[เอกสารแนบท้าย]

๑. ภาพตราสัญลักษณ์

(ดูข้อมูลจากภาพกฎหมาย)








ปริยานุช/ผู้จัดทำ
๑๗ กรกฎาคม
๒๕๕๖

โชติกานต์/ผู้ตรวจ
๓ สิงหาคม ๒๕๕๖




















[๑] ราชกิจจานุเบกษา
เล่ม ๑๓๐/ตอนพิเศษ ๘๓ ง/หน้า ๒๙/๑๑ กรกฎาคม ๒๕๕๖